Tamara (biblijska ličnost)
<s>Tamara (hebrejski Támár) je biblijska ličnost opisana u Starom zavetu, u Prvoj knjizi Mojsijevoj, poglavlje 38.</s><s>Njen sin je Fares, predak judejskog kralja Davida, samim tim i Isusa Hrista.</s><s>Scene njenog života poslužile su kao inspiracija mnogim slikarima, među njima su Rembrant, Ferdinand Bol, Jakopo Tintoreto i Art de Gelder.</s>

<s>Priča o Tamari</s>

<s>Tamara je bila devojka koju je oženio Er, Judin sin prvenac.</s><s>Ostala je udovica nakon što je Era ubio Gospod jer beše nevaljao.</s><s>Kako Tamara nije imala dece, po tadašnjem običaju udala se za Onana, brata njenog preminulog muža, tako da može da rodi naslednika koji bi se smatrao prvencem najstarijeg sina.</s><s>Onan međutim nije želeo da se njegov sin smatra Erovim naslednikom pa je pri opštenju sa Tamarom svoje seme prosipao na zemlju, te ga je Bog zbog toga kaznio smrću.</s><s>Tamaru je nakon toga Juda vratio u kuću njenog oca i poručio joj da tamo ostane dok ne odraste njegov najmlađi sin, Šaleh, za kojeg će je kasnije udati.</s><s>Nakon nekog vremena Judi je umrla žena, Savina kći.</s>

<s>Tamara je primetila da je Šaleh već odavno odrastao, a da je ipak nisu udali za njega.</s><s>Kada je čula da se Juda, njen svekar, vraća iz Tamne, skinula je svoju udovačku odeću, pokrila lice i otišla na raskrsnicu kojom je njen svekar trebalo da prođe.</s><s>Kada je naišao Juda, nije prepoznao Tamaru jer je pokrila lice, pomislio je da je prostitutka.</s><s>Rekao joj je da će joj poslati jare za njene usluge kada dođe kući, ali Tamara je tražila zalog dok joj ne pošalje pa je uzela Judin prsten, štap i maramu.</s><s>Tamara je nakon ovoga zatrudnela sa Judom.</s>

<s>Kada je Juda poslao jare Tamara više nije bila tamo.</s><s>Pošto je prošlo oko tri meseca, Judi su javili da je njegova snaha Tamara učinila preljubu i ostala trudna.</s><s>Kao kaznu za to Juda je naredio da je spale.</s><s>Kada su došli da je povedu, Tamara je poslala Judi njegov štap, prsten i maramu, uz reči da je zatrudnela sa čovekom koji joj je to ostavio.</s><s>Čuvši to, Juda izgovara da je Tamara pravednija od njega te ostaje živa.</s>

<s>Reference</s>

<s>Biblijske ličnosti
Stari zavjet</s>

